Vampyrų medžiotojas D
Vampyrų medžiotojas D (jap. 吸血鬼バンパイアハンターD, Vanpaia Hantā Dī) – japonų rašytojo Hidejuki Kikuči knygų serija apie paslaptingą, neaiškios kilmės vampyrų medžiotoją, žinomą tik kaip D (tariama dy). Jis pats yra pusiau žmogus, pusiau vampyras – knygų pasaulyje tokie hibdridai vadinami danpylais (į anglų kalbą transkribuota kaip angl. dunpeal), žodis kilęs iš balkanų folkloro dhampir, kur reiškia tą patį. Veiksmas vyksta labai tolimoje postapokaliptinėje ateityje, Žemė nuniokota pasaulinio branduolinio karo, po kurio civilizaciją atkūrė ir ilgą laiką žmoniją valdė vampyrai, pagarbiau vadinami aristokratais. „Vampyrų medžiotojo D“ veiksmo metu vampyrų valdžia ir jų sukurta socialinė santvarka taip pat beveik visur žlugusi, pasaulis anarchijoje. Kūriniai aprėpia daug įvairių žanrų – postapokaliptinę fantastiką, vampyrų fantastiką, vesterną, siaubo ir kosminio siaubo žanrus, maginę fantastiką ir kitus. Pirmoji knyga buvo išleista 1983 m., o viso iki 2020 m. Kikuči išleido 44 knygas (31 atskirą istoriją, tačiau kai kurios yra kelių tomų). Istorijos parašytos Japonijoje populiariu „lengvo romano“ (angl. light novel, jap. ライトノベル, raito noberu) stiliumi. Vakaruose anglų kalba buvo išleistos pirmos šešiolika knygų.